༤ང་ཚོའི་རྒྱུད་ལ་རྒྱ་རིགས་གཙོས་པའི་གཞན་རིགས་ཀྱི་རིག་གནས་དང་གོམས་གཤིས་དང་བག་ཆགས་སོགས་གོམས་ལོབས་སུ་གྱུར་ཏེ་རང་རིགས་ཀྱི་རིག་གནས་དང་བག་ཆགས་ཡལ་བར་འགྱུར་བ་ལ་སྔོན་འགོག་བྱེད་ཆེད།ཉིན་རེར་གཞན་རིགས་ཀྱི་བརྙན་འཕྲིན་དང་གློག་བརྙན་དང་དཔེ་དེབ་དང་གསར་འགྱུར་སོགས་ལ་ལྟ་ཉན་གྱི་དུས་ཚོད་ཚོད་འཛིན་བྱེད་དགོས།རྒྱ་རིགས་ཀྱིས་རྩོམ་རིག་དང་སྒྱུ་རྩལ་དང་རོལ་རྩེད་ལ་སོགས་པའི་ཐབས་ལམ་སྣ་ཚོགས་སྤྱད་ནས་རྒྱའི་རིག་གནས་ཀྱིས་ང་ཚོའི་གཞོན་སྐྱེས་ཚོའི་བློ་སེམས་བསྒྱུར་བཞིན་ཡོད།ང་ཚོའི་བྱིས་པ་དང་གཞོན་སྐྱེས་རྣམས་ཀྱིས་ཀྱང་ཚོར་དང་མ་ཚོར་བའི་སྒོ་ནས་དེའི་ཐད་ལ་མངོན་པར་ཕྱོགས་པའི་སྣང་ཚུལ་ལ་ང་ཚོས་ངེས་ཟིན་ཏེ།དེ་ལ་དོགས་ཟོན་དང་བཟློག་ཐབས་སུ་ཉིན་རེར་རྒྱའི་སྐད་ཡིག་གི་རྒྱུ་ཆ་ལྟ་ཀློག་སྦྱོང་སྤྱོད་བྱེད་པའི་དུས་ཚོད་ལ་ཚོད་འཛིན་བྱས་ཏེ།རང་རིགས་གཞོན་སྐྱེས་ཀྱིས་ང་ཚོའི་རིག་རྩལ་དང་བརྙན་འཕྲིན་སོགས་ལ་གོམས་ལོབས་དང་དགའ་གུས་བྱེད་དུ་འཇུག་དགོས།རྩ་ཁྲིམས་ནང་རྒྱལ་ཁབ་ཀྱིས་གྲངས་ཉུང་མི་རིགས་ཀྱི་རིག་གནས་དར་སྤེལ་ཇེ་མགྱོགས་སུ་གཏོང་བར་རོགས་རམ་བྱེད་ཀྱི་ཡིན་ཞེས་པའི་གཏན་འཁེལ་ཡོད་པ་ལྟར།རང་རིགས་ཀྱི་རིག་གནས་རྣལ་མ་མཚོན་པའི་གློག་བརྙན་དང་རྩོམ་རིག་དང་སྒྱུ་རྩལ་སོགས་རྒན་གཞོན་བར་གསུམ་གྱི་ཁམས་དང་མོས་པ་དང་མཐུན་པའི་སྒོ་ནས་མྱུར་དུ་མཁོ་སྤྲོད་བྱེད་དགོས།